
Сериозно участие на плевенски групи във фолклорен фестивал

Над 70 състава взеха участие в тазгодишния фолклорен фестивал в тетевенското село Черни Вит. Това е 32-то издание на традиционния фолклорен фестивал "От Тимок до Вита" обяви кметът на селото Цветослава Христова на откриването, който се състоя на 25 и 26 август. Организира се от кметството на селото и читалище "Христо Смирненски 1925" в памет на народния певец Марин Иванов. Във фестивала участваха колективи или индивидуални изпълнители от цялата страна, като всяко участие бе в рамките на 15 минути, без ограничение за възрастта на участниците.

Три колектива от Плевен представиха общината. Това бяха група' Пей, сърце' при клуб на ул. Гренадерска30, група 'Планински гласове' при клуб Мизия и група 'Настроение' при клуб на ул.Гюмурджина. Сътрудничките Малинка Табакова, Галина Тончева и Мая Добрева проявиха сериозна активност при организиране на участието им. Съборът нямаше състезателен характер, неговата цел е издирване, опазване, популяризиране и съхранение на фолклорното ни богатство.

инж. Р. Петков, организатор клуб

Плевенчанин взе среброто на турнира по канадска борба

На 17 август в Плевен се проведе трети кръг на интеграционните турнири по канадска борба за хора с увреждания "Воля за Победа 2012". 75 бяха участниците от цялата страна. Организаторите на турнира връчиха почетен плакет на зам. кмета Антон Босилков, който даде старт на състезанието.

Сребърен медал за представителите на домакините извоюва Тодор Мангъров в категория над 80 килограма при мъжете, като на финала той изгуби от Марин Пейчев - „Локомотив-96" Горна Оряховица. Третото място остана за Борис Петров от Кърджали. В леката категория, при мъжете Александър Миховски от София, спечели златния медал, като надделя над Йордан Йорданов от „Успех" град Дряново и трети остана Кирил Дамянов от Пловдив.

В леката категория при дамите, пловдивчанки окупираха първите две места. Ася Бурова спечели златния медал, със среброто остана Емка Цанова и третото място за Недялка Камбурова - „Родопи" Кърджали. Най-голямата изненада се получи в тежката категория при жените, където Маргарита Иванова - „Успех" Дряново, успя да надвие бронзовата медалистка от Европейското Първенство в Полша - Емилия Стоянова от „Родопи" Кърджали. Трета остана Снежанка Кирчева - „Марица" Пловдив.

Фокус

За  много години!

На 08.08.2012 г. Славка Ромеова Йорданова навърши 75 години. Хората, които са се запознали с нея преди години като домакинка в Детска ясла “Радост”, сега я намират все така слънчева, жизнена, кипяща от емоции в Клуба за хора с увреждания и пенсионери на ул. “Гренадирска” 34Б. 
След пенсионирането си Славка е един от най-активните членове на дружество на СИБ “Плевен-Център” на което дълго време е председател, а от последния мандат е касиер. 

В дните на равносметка за един пълноценен, достойно живян живот, пожелаваме на нашата Славка още дълги години да е здрава, да посещава клуба, да е все така с бистър ум и завидна памет, за да споделя натрупаните ценни мъдрост и житейски опит; да се радва заслужено на деца, внуци и на най-скъпия й подарък до сега – първата правнучка – чаровницата Маги. За много години, Славе!
От социалното министерство съобщиха, че помощта за зимно отопление се увеличава със 7.80 лв., което покрива изцяло увеличената от 1 юли цена на електроенергията. На изискванията за отпускане на тази помощ отговарят около 300 хил. души. Това прави 11.7 млн. лв., които ще получат в повече тези хора за петте месеца.

„Във връзка с решение на ДКЕВР за увеличение на цените на електроенергията от 1 юли 2012 г. министърът на труда и социалната политика издаде заповед, с която се определя новият размер на целевата помощ за отопление за отоплителен сезон 2012/2013 г. на 65.72 лева месечно, или 328.60 лв. за сезона. За миналата година сумата за отоплителния сезон е била 289.60 лв. Така се покрива изцяло увеличената от 1 юли цена на електроенергията.

От  2 юли, започна приемът на молбите за получаване на енергийна помощ, които се изплащат в периода 1 ноември-31 март. Заявления ще се приемат до 31 октомври 2012 г.

Извън тези помощи, други заради поскъпналия ток няма да има, заявиха от социалното министерство.

Право на целева помощ за отопление имат лицата и семействата, чийто средномесечен доход за предходните 6 месеца преди месеца на подаване на молбата-декларация е по-нисък от диференцирания минимален доход за отопление и отговарят на условията по чл. 10 и 11 от Правилника за прилагане на Закона за социално подпомагане.

Лицата и семействата подават молба-декларация по образец по постоянен адрес, в която задължително заявяват вида на ползваното отопление – топлоенергия, електроенергия, твърдо гориво или природен газ, като при отопление с електроенергия и топлоенергия се прилага и последна платена фактура.

Неограничените човешки възможности

Проведе се курс „Стани здрав курсист, проходи!”
Институтът  по приложна психология и физиопрофилактика е  основан през  2005 год. и негов председател е  г-н Юрий Синенко. Съпредседатели  на ИПП и ФП  са много лекари в различни области на медицината. Една от основните задачи на института е провеждането на учебно- оздравителни курсове по специални методики. Провеждайки поредния курс „Стани здрав" към групата се присъедини г-н Димитър Димитров, участник от гр. Кубрат. Той дойде на инвалидна количка с придружител. Оказа се, че страда от множествена склероза в продължение на вече деветнадесет  години. На второто занимание от поредния курс, след като е проведено целево и енергийно упражнение, по време на почивката този участник толкова беше зареден, вдъхновен и мобилизиран, че стана от инвалидната количка. Първоначално потърси помощта на сътрудничката. Той премина половината от дълъг коридор. Курсистите бяха изключително въодушевени, но най- важното предстои. Той се върна до залата абсолютно сам без да се подпира и без някой да бъде около него. Уточняваме, че става въпрос за голямо разстояние. Този човек сподели, че това му се случва за първи път от толкова много години. Това дава възможност за хората,които имат същото заболяване или сходни проблеми, да им се вдъхне увереност и кураж, че в крайна сметка няма невъзможни неща.  За г-н Димитър Димитров е изготвена специална програма за самостоятелна работа след участието му в курса.

НАКРАТКО ЗА ЮРИЙ СИНЕНКО

Известният руски учен физик и психолог Юрий Синенко от 2003 година живее и работи в България. Създател е на Института по приложна психология и физиопрофилактика. В момента е директор и председател на Управителния съвет на ИППФП. Изобретател, носител на множество дипломи за открития в областта на микроелектрониката, той прекъсва работата си в конструкторско бюро Rеel Time Soft, което работи за космонавтиката, където разработва тренажори за космонавти, за да се отдаде на втората си специалност.

Психолог и физиотерапевт с феноменални способности, майстор по карате, Синенко е автор на оздравителни и здравословни програми, по които са обучени хиляди желаещи в Русия, България, и Португалия. През ноември 2003 г. уникалният психо- и физиотерапевт пристига в България като преподавател на Московския институт за самовъзстановяване на човека, за да демонстрира оздравителни и креативни програми за личностна реализация по методиката на Норбеков.
През 2005 г. ученият оглавява Институт по приложна психология и физиопрофилактика, чиито членове са още д-р Мария Папазова, к.м.н.- член на Нюйоркската академия на науките, д-р Здравка Масларова – доктор по медицина, член на асоциацията по Мануална терапия на неврологичните заболявания и асоциацията по Физиотерапия, курортология и рехабилитация и д-р Тодор Господинов – активен практик и популяризатор на холистичен подход към човешкото здраве.

От тогава Юрий Синенко непрекъснато разработва и усъвършенства физио- и психо тренировъчни програми, съобразени с потребностите конкретно на българите. До момента над 4000 мъже и жени, пенсионери и деца, са преминали оздравителната и ревитализираща методика на Синенко за подобряване на здравето и личностното развитие.

Завършил е и Институт за самовъзстановяване на човека в Москва (2003), «Психология” в Московския юридически институт (2010), „Оптика” във Висшия московски технически университет „Н.Бауман” (1977), „Инвестиционен одит” в Щьолсковския политехнически колеж (1993).

Специално за България Юрий Синенко разработва по своята методика редица оздравителни програми като: „Уроци по здраве” за деца, „Възпитание на децата” и движението „Деца без очила”; за възрастни - „Школа за здраве и хармонично развитие”, „Ваксина срещу страха”, „Характер и здраве”, „Сексология и възможности за подобряване на сексуалното общуване”, „Развитие на навици за свободно общуване”, „Диагностика на съзнанието и определяне на професионалните способности на човека”, „Развитието на сетивността и мисленето”, „Комуникационни умения”, „Общуване в екип”, „Майсторска комуникация”, още разнообразни бизнес и семейни тренинги „Време за живот”, „Поръчка към щъркела”, „Раждане без болка” и др. Множество са бизнес тренинговите програми по методиката на Синенко, които се провеждат в десетки градове на България.

Най-широка популярност имат трите нива на общооздравителните програми „Стани здрав”, „Енергийно самостимулиране” и „Развитие на сетивността и мисленето”.

За допълнителна информация-02/9880807, 0878707117, 0878707115, e-mail:ippbgsinenko@gmail.com,  www.ippbg.org 

инж. Р. Петков, организатор клуб
Кметът на Община Плевен проф. д-р Димитър Стойков е сред петимата представители на страната ни в Камарата на местните власти, гласи Решение № 564 от 05 юли т.г. на Министерския съвет за утвърждаване състава на българската национална делегация в Конгреса на местните и регионалните власти на Съвета на Европа за мандата 2012 – 2016 год.

Съгласно процедурата предложенията за състав на делегацията се правят от Управителния състав на Националното сдружение на общините в Р България /НСОРБ/. Делегацията се състои от 12 делегати – шестима представители и шестима заместник-представители, разпределени в Камарата на местните власти и Камарата на регионите.

На 02.08.2012 г. Управляващият орган на Оперативна програма „Регионално развитие” 2007-2013 г. обяви осемте общини, одобрени за финансиране по Схема „Подкрепа за деинституционализация на социални институции, предлагащи услуги за деца в риск” ВG161PO001/1.1-12/2011.

Община Плевен е между тях и ще получи 4 173 703 лв., които трябва да усвои за 24 месеца, по Проект „Разширяване на мрежата от резидентни социални услуги в общността за деца в риск”, обяви на среща с журналисти кметът проф. д-р Димитър Стойков. 

Средствата са предназначени за построяване на шест нови центъра за настаняване от семеен тип за деца, навършили 3 г., лишени от родителска грижа и настанени в специализирани институции.

Общият капацитет на тези социални услуги в общността ще бъде 84 разкрити места и персонал 78 души (при коефициент 0,9 за център по стандарт) – 14 деца и 13 служители в един център, разказа проф. Стойков.

В центровете ще бъдат настанени деца, изведени основно от Дома за медико-социални грижи в Плевен.

Още по време на строителството на шестте центъра Община Плевен ще кандидатства с проект за осигуряване на тяхната последваща двугодишна издръжка – 1 200 000 лв. (7 255 лв. на дете за година) по Компонент 2 „Разкриване на социални услуги в общността”, Схема „Да не изоставяме нито едно дете” на Оперативна програма „Развитие на човешките ресурси”.

Община Плевен работи активно и в посока намиране на приемни семейства за тази категория деца в рамките на Проект „И аз имам семейство”, финансиран по Оперативна програма „Развитие на човешките ресурси”.

Паралелно се подготвят и другите съпътстващи социални звена, които ще осигурят почасово услуги в подкрепа на децата, настанени в 6-те центъра – Дневния център за деца с увреждания, Центъра за социална рехабилитация и интеграция за деца с увреждания и Центъра за обществена подкрепа.

Общината депозира и Проект „Днес инвестираме в бъдещето на децата” за 1 650 000 лв. по проект „Социално включване” за изграждане на нова услуга за деца от 0 до 7 г. - Регионален център за ранна интервенция на уврежданията, информира още Кметът на Община Плевен.

Община Плевен

Предстои

Разпределението на храни от интервенционни запаси за най-бедните в Общността е една от пазарните мерки, която се прилага от голям брой държави членки. Нейните цели са от една страна да бъдат подпомогнати, чрез безплатно раздаване на храни най-нуждаещите се хора, като част от социалната политика на Европейския съюз и от друга да бъдат реализирани неизползваните интервенционни запаси от земеделски продукти. В нея участват 13 държави и близо 13 милиона бенефициенти и тя е доказала своето значение. Средствата за прилагане на схемата през 2012 г. се увеличават на 500 милиона евро. Изготвена е нова правна рамка на схемата, която осигурява нейното продължаване в условията на изчезващи интервенционни запаси. 

България заяви пред Европейската комисия желание да прилага тази мярка още през първата година от членството на страната в ЕС, което напълно съответства на провежданата в страната социална политика.

Здраве

Ревматоиден артрит

Това е най-честата форма на хронично възпалително заболяване на ставите. В България засегнати от тази болест са около 50-60 хиляди души. Установено е съществуването на наследствено предразположение към ревматоидния артрит, който засяга по-често жените. Ревматоидният артрит най-често се проявява във възрастта между 35-55 години. Възможно е да се изяви и в детска възраст като ювенилен хроничен артрит, както и след 60-годишна възраст (ревматоиден артрит с късно начало). Причините на заболяването не са изяснени. Смята се, че фактори от околната среда, като някои видове бактерии и вируси, могат да провокират заболяването, макар че нито един не е точно определен.

Началните симптоми при ревматоидния артрит са болката, сутрешната скованост и, подуването на ставите. Болката в ставите е водещият симптом, който заставя болния да потърси лекарска помощ. Нейната сила зависи от активността на болестта. Болката е най-интензивна през втората половина на нощта и рано сутрин, а през деня и вечер обикновено намалява. Тя безпокои болните не само при движение, но и в покой. Сутрешната скованост на движенията е един от най-ранните и постоянните симптоми на ревматоидния артрит. Сковаността може да трае от 30 мин до няколко часа, а при тежко болните и неправилно лекуваните и през целия ден. Болният не може да свие пръстите си в юмрук, както и да ги изпъне докрай. Затруднени или невъзможни са ставането от леглото и ходенето. Възпалените стави са по-топли, но не са зачервени. Едно от основните оплаквания на болните от ревматоиден артрит е затрудненото и ограничено движение в засегнатите стави. В Всичко това силно ограничава възможността за движение. Засегнатите от тази болест се чувстват по-отпаднали, влошен е сънят им. Характерни са още депресията, безпокойството и страхът за бъдещето.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО

